als_Latn dik_Latn sag_Latn
Ai është ende në hapat e para, si çdo bashkëmoshatar i tij ka ëndrra për vendin e tij dhe mund të thuash që ia ka nisur mbarë në realizimin e tyre! Xhoi Bare, vetëm pak ditë më parë u vlerësua me titullin "Youth Ambassador of Peace", titull që do i mundësojë atij përfaqësimin e Shqipërisë në Asamblenë Europiane të “Youth Ambassadors of Peace”.
Një i ri i apasionuar pas vlerave demokratike dhe lobimit të një imazhi të mirë për Shqipërinë në botë. Me ç’notë e vlerësoni punën aktuale të Shqipërisë në kuadër të procesit të integrimit të saj?
Shqipëria po rritet! Dua të them se po ndryshon dhe po merr një drejtim padiskutim europian. Kjo është një punë e nisur kohë më parë. Megjithatë nuk mund të them që gjithçka shkon më së miri, sic duhet! Ka mjaft vend për diskutim sikundër ka mjaft vend për përmirësim. Unë besoj tek brezi i ri, tek bashkëmoshatarët e mi të cilët ashtu si unë kanë shumë dëshira për vendin e tyre. Mendoj që ne mund t’ia dalim! Njoh studentë që nesër do jenë juristë, inxhinierë, mjekë, mësues, artistë, të cilët janë vërtet të përkushtuar dhe kanë ide të reja, përparimtare ashtu si duhet të ketë një brez i ri. Asgjë nuk është e pamundur, duhet vetëm pak më shumë stimul për rininë që në vetvete mbart energji të mëdha. Është çelsi i zhvillimit të vendit.
Ju vazhdoni studimet për “Marrëdhënie Ndërkombëtare”. Një zgjedhje e rastësishme apo e përcaktuar që në vitet e gjimnazit?
Gjatë gjimnazit, sikundër bashkëmoshatarët e mi, kam patur edhe une pasiguritë dhe mëdyshjet e mia. Gjatë vitit të dytë, kuptova që më tërhiqnin më shumë lëndët shoqërore. Ndërsa në vit të fundit të gjimnazit, dilema ime e madhe ishte të vazhdoja studimet e larta për “Psikologji” apo “Marrëdhënie Ndërkombëtare”. “Psikologjinë” e fitova në shtet si preferencë të parë, ndërkohë që në Universitetin Europian të Tiranës kisha aplikuar për bursë të plotë në degën “Marrëdhënie Ndërkombëtare”. Në momentin që mu ofrua kjo mundësi, duke patur parasysh cilësinë e mësimdhënies në UET, por dhe pasionin tim për këtë degë dhe për diplomacinë, e konsiderova degën “Marrëdhënie Ndërkombëtare” si zgjedhjen e duhur.
Keni qenë pjesëmarrës në disa trajnime dhe konkurse të zhvilluara në qytete të ndryshme të Shqipërisë, në Tiranë, Fier, Pukë, Elbasan, Radhimë, Borsh, të cilat kanë pasur synim të ndihmojnë në socializmin e të rinjve në shoqëri, në përgatitjen e tyre në pozicionin e lidership-it apo një ambasadori të ardhshëm të Shqipërisë në botë. Cilën prej tyre vlerësoni si eksperiencën më të vlefshme dhe që ka lënë gjurmë tek ju?
Të gjitha këto që ju përmendët më lart, kanë qenë eksperienca shumë të bukura dhe të paharrueshme për mua. Nuk mund t’i veçoj nga njëra-tjetra sepse të gjitha kanë pasur të veçantat e tyre dhe që kanë lënë gjurmë tek mua. Në qoftë se duhet më duhej të veçoja tre prej tyre, unë do zgjidhja kampin veror tek “Outdoor Ambassadors” në Borsh, ku ndërthurreshin më së miri aftësitë e lidership-it me jetën "wild" larg teknologjisë e zhvillimit, shkollën verore tek UET, në të cilën zhvilluam leksione me emrat më në zë të jetës politike dhe sociale aktuale, këshillim karriere për të ardhmen tonë, si dhe "Parlamentin Rinor Europian" një eksperiencë sa e vështirë, aq dhe frytdhënëse, ku na duhet të shkruanim rezoluta, të gjenim pikat e dobëta dhe të forta të tyre e t’i prezantonim ato.
Vetëm pak ditë më parë, ju u vlerësuat me titullin "Youth Ambassador of Peace" nga Ministria e Mirëqenies Sociale dhe Rinisë. Ç’do të thotë për ju ky çmim?
Në radhë të parë dua të falenderoj organizatën "I choose to change the world" dhe drejtuesen e saj Flogerta Krypi, që bënë të mundur këtë aktivitet. Është një privilegj dhe nder i madh për mua që midis gjithë atyre të rinjve me eksperienca të shumta dhe ëndrra po si të miat, u zgjodha unë për të përfaqësuar Shqipërinë në Asamblenë Europiane të “Youth Ambassadors of Peace”. Kjo do të thotë se puna ime si vullnetar dhe qytetar i lire i këtij vendi është vlerësuar.
Na flisni pak për këtë trajnim tre ditor në fund të të cilit u vlerësuat me këtë çmim?
Trajnimi ishte goxha intensiv! Kishte si qëllim identifikimin kryesor të shoqërisë shqiptare. Aty u trajnuam për të hartuar platforma ekonomike, politike, sociale dhe edukuese, lidership, të folurën në publik, aftësitë organizuese dhe të qënit motivues. Çfarë mund të më kete ndihmuar mua për të fituar këtë çmim… Mendoj se kanë qenë aftesitë e mia në “Public Speaking” dhe eseja që duhet të shkruanim për çështjet aktuale që lidhen me luftën dhe paqen në botë. "Je suis pas Charlie mais je suis pas Mohamad aussi".
Prej pak muajsh, ju jeni Kryetar i grupit “Outdoor Ambassadors UET”. Cilat janë objektivat, projektet e grupit që ju drejtoni?
“Outdoor Ambassadors UET” është një ndër grupet e shumta të UET-së. Grupi “Outdoors Ambassadors” është i hapur në të gjitha qytetet kryesore të Shqipërisë dhe si objektiva kryesore renditen ndërgjegjësimi i rinisë mbi rëndësinë e mjedisit, të ricikluarit, të mbajturit pastër mjedisin dhe përfshirja e tyre në jetën sociale, në trajnime dhe konferenca lidership-i. Projekti më i fundit në UET, i cili ka qenë i koordinuar nga ky grup është "Recycle Jeans". Në kuadër të kësaj nisme, ne mblodhëm xhinse që nuk përdoreshin më, për të realizuar tre synimet kryesore të kësaj nisme: (1) Punësimi i grave të papuna, me këto xhinse ato do të qepnin çanta dhe portofola për djem e vajza , të cilat do të shiteshin me çmimin e prodhimit, duke garantuar nje pagë dhe për këto gra. (2) Përdorimi i trastave dhe reduktimi i qeseve plastike, shumë herë më të dëmshme dhe që duan shumë herë më shumë kohë për t’u dekompozuar sesa materiali i xhinsit dhe (3) Ndërgjegjësimi për rëndësinë e riciklimit. Në këtë projekt, të ndjekur dhe nga institucione e universitete të tjera, UET zë vendin e parë. Gjithashtu, projekte të tjera janë duke u zhvilluar në shkollë si për shembull "Mbill pemën tënde", etj.
Prej vitit 2011, jeni angazhuar më së shumti në aktivitete të ndryshme në rang shkolle dhe jo vetëm, të cilat kanë pasur në qendër “Edukimin e brezit të ri”. Moderator në aktivitetet e shkollës “Flatrat e dijes”, në aktivitete jashtëshkollore, koordinator i Marrëdhënieve me Publikun në Grupin “Outdoor Ambassadors Fier”. Mendoni se pjesëmarrja në këto aktivitete u bë një faktor ndikues në çmimin me të cilin u vlerësuat pak ditë më parë?
Pa diskutim pjesëmarrja në këto aktivitete ka qenë një faktor mjaft I rëndësishëm që ka ndikuar në fitoren time, pasi prej tyre kam fituar eksperiencat e para dhe një përvojë që jo gjithmonë mund ta marrësh prej librave, por jo që këto të fundit s’janë të rëndësishme.
Pavarësisht se nuk keni shumë që jeni shpërngulur në Tiranë, keni arritur t’i përshtateni më së miri vrullit të së përditshmes kryeqytetase. E them këtë pasi jeni punësuar si “Public Relations” në “Wilson Lounge Bar” dhe “Lollipop Club Tirana”. Ç’mendim keni për sfidën e punësimit me të cilën përballen sot të rinjtë shqiptarë?
Mendoj se kush do dhe kush është i aftë, i gjen të gjitha mundësitë e punësimit, për të mos thënë që janë vetë ato që të gjejnë ty. Kam dëgjuar shpesh të rinjtë qe thonë " turp të punoj" apo "s’punoj unë për kaq lek". Unë e konsideroj të punuarit si diçka shumë të rëndësishme, jo aq nga aspekti monetar por nga ajo e rritjes profesionale. Kam punuar dy vjet vullnetarisht si “Public Relations” nëpër organizata, party, pube dhe tanimë kishte ardhur koha për ta bërë këtë përvojë timen nje mundësi për të fituar diçka më shumë.
Në shkollë, në punë, në aktivitete të ndryshme sociale, si arrin ta menaxhosh kohën?
Të them të drejtën kam gjetur një mënyrë që do e cilësoja si “formulën time sekrete”. Punën e përditshme e kam në orarin 18:00-22:00, kështu që kam apo s’kam leksione në universitet, qëndroj deri në orën 17:00. Aty përveçse ndjek leksionet dhe seminaret, në kohën që më mbetet shkoj në bibliotekë, mësoj dhe ha diçka në mensë. Ndërsa puna tjetër është vetëm gjatë fundjavës, ndaj nuk më prish shumë punë, veçse gjumit të mëngjesit.
Mund të na zbulosh ndonjë objektiv, ëndërr që ka Xhoi për të ardhmen e tij dhe të shoqërisë shqiptare?
Realisht kam aq shumë ëndrra, objektiva, sa nuk do dija nga ta nisja! Por thelbi qëndron në mendimin që kam, i cili është që t’i realizoj fillimisht ëndrrat dhe objektivat e mia, e më pas të flas rreth tyre. Më të rëndësishme momentalisht konsideroj përfundimin e universitetit me rezultate të larta, si dhe ta përfaqesoj sa më mirë Shqipërinë në Asamblenë Europiane të “Youth Ambassadors of Peace”. Por iu garantoj që do dëgjoni dhe lexoni sërish për mua!
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn